L'Ajuntament de Bétera presenta demà el llibre "Bétera i el seu patrimoni"
17 de desembre de 2020

Demà divendres 18 a les 19:00h tindrà lloc la presentació del llibre “Bétera i el seu patrimoni” que han escrit els veïns de Bétera, Amparo Domenech, Jorge A. Alonso, Joan Manuel Pons i que ha il·lustrat Ximo Asensi.

L'Ajuntament de Bétera ha editat aquest llibre que recull la grandesa del patrimoni beterense i que suposa un testimoniatge més per a continuar contant la història del municipi. “Tenim un poble únic pels seus vestigis, amb el clar exemple del nostre jaciment romà i visigot de l'Horta Vella on trobem més de 1.000 metres quadrats d'història que situen a Bétera com una localitat amb història, arrels i un patrimoni de valor incalculable” ha destacat el regidor de Patrimoni, Joaquín Gómez.

L'objectiu del llibre és el mateix que persegueix el Consistori “deixar constància de la riquesa patrimonial de Bétera perquè les futures generacions de veïns i veïnes el coneguen, el respecten i li atorguen el valor que mereix”, ha explicat Elia Verdevío qui també ha afegit “és ferm el compromís del Consistori per la recuperació i conservació del patrimoni de Bétera”.

Després de l'acte els autors realitzaran la signatura del llibre que es podrà adquirir allí mateix.

Altres activitats culturals

A més en els pròxims dies i sempre ateses les mesures sanitàries establides per les autoritats competents es realitzaran diverses activitats culturals.

Aquest diumenge dia 20 a les 19:00h a la Casa de la Cultura començaran els concerts de Nadal que organitza el Centre Artístic Musical de Bétera, CAM. En concret, aquest diumenge el concert serà a càrrec de l'Orquestra Juvenil i Banda Juvenil. Mentre que diumenge que ve dia 27, també a les 19:00h, l'Orquestra Simfònica i el Cor interpretaran “Carmina Burana”.

Bétera serà la seu els “V Premis d'Ací, Camp de Túria” que El Periódico d'Ací realitza anualment a la nostra comarca. El dilluns dia 21 a les 20:00h a la Casa de la Cultura se celebrarà el lliurament dels premis entre els quals s'ha guardonat a l'Ajuntament de Bétera amb el premi a la solidaritat després de la inclusió, per part de l'àrea de Drets Socials, de la cadira eruga que permet a les persones amb mobilitat reduïda i/o diversitat funcional realitzar en igualtat de condicions les visites culturals a la Torre Bofilla, al jaciment arqueològic de l'Horta Vella i a la Serra Calderona fomentant així un turisme adaptat, més accessible i inclusiu en el municipi. Al seu torn, també s'ha premiat a l'empresa de Bétera More Holstein amb el guardó a la categoria d'empresa.

Al seu torn, el dimarts 22 els veïns i veïnes de Bétera podran gaudir a partir de les 18:00h a la Casa de la Cultura de l'obra de teatre nadalenca en valencià “Nadals a casa els Cupiello” de Teatre Micalet.

Una obra realitzada a través de la regidoria de Cultura del Consistori i gràcies a la subvenció SARC de la Diputació de València dins de la seua campanya “Desconfinant la cultura” que pretén fomentar la cultura en aquests temps tan complicats per al sector.